รัฐบาลไทย-ข่าวทำเนียบรัฐบาล-ครม. อนุมัติของขวัญปีใหม่ 2563 ของกระทรวงคมนาคม ทั้งยกเว้นค่าผ่านทาง ขยายระยะเวลาให้บริการ และอำนวยความสะดวกเพื่อความปลอดภัย
วันอังคารที่ 24 ธันวาคม 2562
ครม. อนุมัติของขวัญปีใหม่ 2563 ของกระทรวงคมนาคม ทั้งยกเว้นค่าผ่านทาง ขยายระยะเวลาให้บริการ และอํานวยความสะดวกเพื่อความปลอดภัย
นางสาวไตรศุลี ไตรสรณกุล รองโฆษกประจําสํานักนายกรัฐมนตรี ครม. อนุมัติของขวัญปีใหม่ 2563 ของกระทรวงคมนาคม ทั้งยกเว้นค่าผ่านทาง ขยายระยะเวลาให้บริการ และอํานวยความสะดวกเพื่อความปลอดภัย
วันนี้ (24 ธ.ค. 2562) เวลา 13.30 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังการประชุมคณะรัฐมนตรี นางสาวไตรศุลี ไตรสรณกุล รองโฆษกประจําสํานักนายกรัฐมนตรี เผยแก่สื่อมวลชน นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เห็นชอบให้คณะรัฐมนตรีมติรับทราบ“โครงการของขวัญปีใหม่ พ.ศ. 2563 สําหรับประชาชน จากกระทรวงคมนาคม” ครอบคลุมทั้งมาตรการลดค่าครองชีพของประชาชน การยกเว้นค่าผ่านทางพิเศษ และขยายเวลาให้บริการ รายละเอียด ดังนี้
รองโฆษกประจําสํานักนายกรัฐมนตรี เปิดเผยว่า กระทรวงคมนาคมได้ออกมาตรการดูแลความปลอดภัยและลดค่าใช้จ่ายในการเดินทาง แก่ประชาชนและบรรเทาปัญหาการจราจรติดขัดในการเดินทางช่วงเทศกาลปีใหม่ที่จะมาถึงนี้ครอบคลุมทั้งการเดินทางบก น้ํา และ อากาศ โดยการคมนาคมทางถนน ได้การยกเว้นค่าผ่านทาง 4 เส้นทาง ได้แก่ ยกเว้นค่าธรรมเนียมผ่านทางบนทางหลวงพิเศษหมายเลข 7 และ 9 สายถนนวงแหวนรอบนอกกรุงเทพมหานคร (ถนนกาญจนาภิเษก) ตอนบางปะอิน-บางพลี และตอนพระประแดง-บางแค ช่วงพระประแดง-ต่างระดับบางขุนเทียน และยกเว้นค่าผ่านทางพิเศษในทางพิเศษบูรพาวิถีและทางพิเศษกาญจนาภิเษก (บางพลี-สุขสวัสดิ์) ตั้งแต่วันที่ 27 ธันวาคม 2562 เวลา 00.01 น. ถึงวันที่ 3 มกราคม 2563 เวลา 24.00 น. พร้อมให้ส่วนลดค่าผ่านทางพิเศษสําหรับระบบเก็บค่าผ่านทางพิเศษอัตโนมัติ ร้อยละ 5 ต่อเที่ยว ทุกด่านเก็บค่าผ่านทาง ตลอด 24 ชั่วโมง โดยเริ่มดําเนินการต่อจากการยกเว้นค่าผ่านทางพิเศษฯ หลังเทศกาลปีใหม่ไปแล้ว ต่อไปอีกเป็นระยะเวลา 1 เดือน
นอกจากนี้ ยังมีการอํานวยความสะดวกในการชําระค่าผ่านทางโดยจําหน่ายคูปองในราคาถูกแทนการชําระด้วยเงินสดสําหรับผู้ใช้ทางยกระดับดอนเมือง (ดอนเมืองโทลล์เวย์) ในอัตราร้อยละ 5 เริ่มดําเนินการตั้งแต่วันที่ 22 ธันวาคม 2562 เป็นต้นไป ต่อเนื่องไปอีก 6 เดือน การจ่ายเครดิตเงินคืนจากการเดินทางด้วยบัตรโดยสารอิเล็กทรอนิกส์ ชําระค่าโดยสารรถประจําทางสาธารณะ (รถเมล์) โดยได้รับเครดิตเงินคืน 1 สิทธิ เท่ากับ 2 บาท สูงสุด 15 สิทธิ/บัตร/เดือน (30 บาท/บัตร/เดือน) ตั้งแต่วันที่ 1 ธันวาคม 2562 ถึงวันที่ 31 มกราคม 2563
การเดินทางอากาศ ระหว่างวันที่ 27 ธันวาคม 2562 ถึงวันที่ 3 มกราคม 2563 จะมีการยกเว้นค่าบริการจอดรถยนต์ในลานจอดรถยนต์ระยะยาว โซน C ณ ท่าอากาศยานสุวรรณภูมิ และ ให้บริการที่จอดรถโดยไม่คิดค่าบริการในบริเวณที่กําหนด จํานวน 3 จุด รวม 450 คัน ณ ท่าอากาศยานดอนเมือง บริษัท การบินไทย จํากัด (มหาชน) มีการจําหน่ายบัตรโดยสารราคาพิเศษ “Weekday Vacation” สําหรับการเดินทางวันจันทร์-พฤหัสบดี เส้นทางระหว่างกรุงเทพฯ และเชียงใหม่ กระบี่ ภูเก็ต และสายการบินไทยสมายล์ เส้นทางระหว่างกรุงเทพฯ และเชียงราย เชียงใหม่ อุบลราชธานี อุดรธานี ขอนแก่น สุราษฎร์ธานี กระบี่ ภูเก็ต หาดใหญ่ นราธิวาส สายการบินไทยสมายล์ ยังมีการเพิ่มเที่ยวบินเพื่อรองรับปริมาณความต้องการเดินทางของประชาชนด้วย
การคมนาคมทางราง ได้มีการการขยายเวลาเปิดให้บริการรถไฟฟ้า ได้แก่ รถไฟฟ้า Airport Rail Link ตั้งแต่วันที่ 31 ธันวาคม 2562 เวลา 05.30 น. ถึงวันที่ 1 มกราคม 2563 เวลา 02.00 น. รถไฟฟ้า MRT สายเฉลิมรัชมงคล (สายสีน้ําเงิน) และสายฉลองรัชธรรม (สายสีม่วง) ตั้งแต่วันที่ 31 ธันวาคม 2562 เวลา 06.00 น. ถึงวันที่ 1 มกราคม 2563 เวลา 02.00 น. รวมไปถึงขยายเวลาให้บริการอาคารและลานจอดรถของ MRT ทั้ง 2 สาย โดยเปิดให้บริการตั้งแต่วันที่ 31 ธันวาคม 2562 เวลา 05.00 น. ถึงวันที่ 1 มกราคม 2563 เวลา 03.00 น.
การคมนาคมทางน้ํา ใน“โครงการสูงวัยได้สิทธิ” ผู้สูงอายุที่ใช้บริการเรือในเขตกรุงเทพมหานคร จะได้ลดหย่อนค่าโดยสารเฉลี่ยร้อยละ 50 ตั้งแต่วันที่ 5 ธันวาคม 2562 เป็นต้นไป รวมทั้งจัดกิจกรรมล่องเรือสวดมนต์ข้ามปีภายใต้กิจกรรม “เจ้าท่าพาล่องสายชล สวดมนต์ภาวนาข้ามปี”ในวันที่ 31 ธันวาคม 2562
ในส่วนของการส่งเสริมความปลอดภัยและอํานวยความสะดวกของประชาชน กระทรวงคมนาคมยังได้จัดตั้งจุดตรวจร่วมกับสํานักงานคณะกรรมอาชีวศึกษา จํานวน 259 จุด ทั่วประเทศ เพื่อให้บริการฟรีในด้านต่าง ๆ เช่น ช่วยเหลือกรณีฉุกเฉิน บริการรถยก/รถลาก บริการตรวจเช็คสภาพรถยนต์และรถจักรยานยนต์ฟรี 20 รายการ ณ ศูนย์บริการที่มีป้ายเข้าร่วมกิจกรรมของกรมขนส่งทางบก และศูนย์ซ่อมบํารุงและตรวจสภาพรถของ บริษัท ขนส่ง จํากัด จัดทําแอปพลิเคชั่น “นําทาง (NUMTANG)” เพื่อให้บริการข้อมูลด้านการอํานวยความสะดวกในการเดินทางของประชาชนในเขตกรุงเทพมหานครและปริมณฑลด้วยระบบขนส่งสาธารณะทั้งทางถนน ทางราง และทางน้ํา
----------------------
กลุ่มประชาสัมพันธ์และเผยแพร่ สํานักโฆษก